Un gol fat e un cjapât e un pontut puartât a cjase. La trasfierte a Bergamo e va inte maniere miôr pussibile, un pôc par merit dal Udin e une vore di plui par merit e par demerit di chei altris. Cun di fat, la zornade di îr si siere cu la conferme matematiche de permanence in serie A de scuadre di balon furlane, soredut in graciis dal risultât finâl di Carpi-Lazio, là che emilians a pierdin 3-1 e par chel si mantegnin a cuote 35, cuntun pît in serie B.
Domenie che e ven si siere il campionât propit cun Udinese – Carpi alì dal stadi Friûl. Par intant si pues fâ za daurman une riflession su cemût che e je la de cheste stagjon, là che e je saltade fûr a fuart la diference tra il mâl e il malan, ven a dî tra une scuadre scjarse che e rive a salvâsi e une che e sbrisse in serie B.
Pal moment o podìn ancje contentâsi – al è pardabon il câs di dî “alc al è alc, nuie al è nuie”– e cussì il mâl al devente ancje alc di bon, però al covente fâ in mût che l’an che al ven lis robis a ledin intune altre maniere, cemût che si meretin i tifôs dal Udin che chest an, tra partidis smamidis, scuadre flapute e efiet Dacia Arena, a àn scugnût gloti di dut e cundut achel a àn poiât la scuadre cuntune grande passion.
La partide di Bergamo e je impuartante plui pal risultât che pal zûc, in particolâr pe scuadre di balon furlane.
Tai prins minûts l’Udin al mostre une determinazion plui fuarte dai aversaris, leade ae sante scugne di fâ ponts. Al rive cussì il gol di Duvan Zapata, che le met dentri cul cjâf suntun biel cross di Alì Adnan. Il vantaç dal Udin al dure dîs minûts, stant che Danilo al tocje la bale cu la man, Rizzoli al sivile il penalty e il cjapitani de Atalanta, Bellini, al tire dal discut e al segne, juste inte ultime partide di zuiadôr in neri e blu, e pe prime volte, dopo disevot agns di ativitât simpri cun chê scuadre, al segne tal stadi di cjase.
Dopo dal gol, la Atalanta dal alenadôr gurizan Edi Reja e cjape il control de partide, e frache un tic – no masse, ma ce che al covente par blocâ l’Udin – sul aceleradôr e si svicine al doi a un cun Cigarini. Ancje la formazion di De Canio e torne a fâ alc: il protagonist al è ancjemò Zapata, cuntun tîr di fûr che al met in crisi Sportiello, che nol rive a fermâlu e che po al riscje di fâsi segnâ di Badu.
A son il ultimis ocasions di gol, di une bande e di chê altre. Po dopo, in particolâr vie pal secont timp, la partide e va indenant slisse e cence cuintricolps, cu la fieste finâl par Bellini, pe Atalanta e ancje pal Udin, che e cjate finalmentri la salvece ma vie pe partide e piert i infortunâts Wague e Kuzmanovic.
Domenie che e ven la ultime di campionât: saraie fieste di fin cariere (dome in blanc e neri o ancje in gjenerâl?) ancje par Di Natale?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn